Uniuersis et singulis presentes litteras inspecturis officialis Lingonensis, salutem in domino. Notum facimus, cum de et super lite et discordia mota seu movi sperata, inter reuerendum in Christo patrem dominum Robertum de Baubigneyo, doctorem decretorum, abbatem monasterii Sancti Stephani de Divione, ordinis sancti Augustini lingonensis diocesis ex parte una, et fratrem Jacobum de Villa subtus Gevreyum, preceptorem preceptorum beate Marie Magdalene, de dicta Divione, ordinis sancti Johannis Jherosolimitani ex altera; causa et ratione unius platee, situate in parrochia sancti Petri de Divione, iuxta furnum dictum le four Poilley hinc et iter commune inde. Ratione cuius discordie informatio seu inquesta fuerit et est facta de consensu et voluntate dictorum abbatis et preceptoris per Guienetum de Marandolio et Guillelmum de Fontanis, ipsi dominus abbas et preceptor quibus supra nominibus compromisissent et compromissum fecissent se condescendere in prouidos viros Miletum de Leriaco, burgensem Diuionis, et deffunctum Itherium Arnoleti, per ipsas partes nominatos et electos, tanquam in arbitros arbitratores seu amicabiles compositores prout constat per licteras super dicto compromisso confectas, quarum tenor sequitur in hec verba... Suit la pièce du 19 février 1392, G. 287 rapportée ci-dessus. Et ita sit quod dictus deffunctus Ytherius qui morte preventus cum dicto Mileto de Leriaco infra tempus in dictis licteris declaratum determinare nec sentenciare super premissis nequivit: hinc est quod, in presentia dilecti nostri et fidelis dicti Guidonis Bartineti de Auricampo, clerici tabellionis curie lingonensis et nostri iurati, cum quo ad hoc et maiora audienda recipienda nobisque fideliter referenda commisimus, et per presentes commictimus vices nostras, et eidem fidem plenam adhibemus propter hoc personaliter constituti religiosi viri frater Guido de Arcu, canonicus dicti monasterii Sancti Stephani de Divione, vicarius et nomine vicarii generalis in spiritualibus et temporalibus dicti domini abbatis ipsius monasterii in remotis agentis prout de sua potestate constat ex parte una, et prenominatus frater Jacobus de Villa subtus Peureyum, preceptor et præceptorio nomine dicte preceptorie beate Marie Magdalene de dicta Diuione ex altera, compromiserunt et compromissum fecerunt, et presentium tenore compromittunt, et compromissum faciunt se condescendere in prouidos uiros dictum Miletum de Leriaco, et Symonem le Germinet, burgensem Diuionensem, per ipsos partes nominatos et electos, tanquam in arbitros arbitratores seu amicabiles compositores dantes et concedentes dicti fratres Guido et Jacobus, quibus supra nominibus dictis Mileto et Symoni plenam generalem et liberam potestatem ac mandatum speciale cognoscendi, determinandi, et sentenciandi, de et super dictis discordia et lite ac pronunciandi, infra festum Sancte Trinitatis proximo venturum, cui dictorum parcium predicta platea est et pertinet, secundum contentum et continenciam dicte inqueste, de qua fit mentio in litteris superius transcriptis. Volentes et concedentes prefati vicarius et preceptor, quibus supra nominibus primo nominatis Mileto et Symoni consimilem seu illam et eandem protestatem, quam dicti Miletus et deffunctus Ytherius habere solebant virtute dictarum litterarum superius transcriptarum, promittentes dicti fratres Guido vicarius et Jacobus preceptor quibus supra nominibus et eorum quilibet quatenus se tangit, pro se et suis successoribus, bona fide et sub voto religionum suarum ac omnium dictarum ecclesiarum et dictorum domini abbatis et preceptoris suorumque successorum bonorum quorumcunque presencium et futurorum, ypotheca et obligatione compromissum huiusmodi ac omnia et singula in presentibus litteris contenta et scripta rata et grata perpetuo tenere habere, ac inuiolabiliter observare sine quacunque contradictione. Volentes et concedentes dicti fratres Guido et Jacobus, quibus supra nominibus maxime dictus vicarius dictum dominum abbatem suosque successores et dictus preceptor se et suos successores cogi et compelli quasi ex re adiudicata, per curiam nostram lingonensem ac omnes alias curias ecclesiasticas et seculares tam coniunctim quam diuisim, juridictionibus et cohertionibus earum curiarum et cuiuslibet ipsarum. Propter hoc supponentes se suosque succesores ac omnia dicta bona dictorum domini abbatis et preceptoris ac dictarum ecclesiarum quecunque penitus et obligantes; omnibus exceptionibus huic facto contrariis penitus in hoc remotis: quibus sic actis idem iuratus noster auctoritate nostra dictum vicarium et preceptorem presentem et consensientem quibus supra nominibus et eorum quemlibet quatenus se tangit ad premissa omnia et singula in huiusmodi compromisso contenta rata et grata habere, tenere, ac inuiolabiliter observare, condempnauit et viva voce monuit, alioquin nos pro quolibet deffectu contra ipsos et eorum quemlibet procedemus, prout justicia sua debit: in cuius rei testimonium sigillum dicte curie lingonensis presentibus litteris duximus apponendum. Datum et actum die lune decima noua mensis maii, anno domini millesimo trecentesimo nonagesimo tercio, presentibus dominis Johanne clerici de Lanniis, tabellione dicte curie lingonensis, et Theobaldo de Moneta de Divione, presbiteris eduensis et lingonensis diocesis, vocatis ad hoc testibus specialiter et rogatis. G. Barthinetus de Auricampo. Ita est.